A BIZOTTSÁG 2009/251/EK RENDELETE
(2009. március 11.)
a 295/2008/EK európai parlamenti és tanácsi rendeletnek a vállalkozások szerkezeti statisztikáihoz előállítandó adatsorok és a termékek tevékenység szerinti statisztikai osztályozásának (CPA) átdolgozása után szükséges kiigazítások tekintetében történő végrehajtásáról és módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vállalkozások szerkezeti statisztikáiról szóló, 2008. március 11-i 295/2008/EK európai parlamenti és tanácsi rendeletre (1), és különösen annak 11. cikke (2) bekezdésének b) és e) pontjára,
mivel:
(1)
Az 58/97/EK, Euratom tanácsi rendelet (2) közös keretet hozott létre a Közösségen belüli vállalkozások szerkezetére, tevékenységére, versenyképességére és teljesítményére vonatkozó közösségi statisztikák előállításához. Az egyértelműség és az ésszerűsítés érdekében az említett rendeletet átdolgozták, és számos rendelkezését érdemben módosították.
(2)
A vállalkozások szerkezeti statisztikáihoz előállítandó adatsorokról szóló 2701/98/EK bizottsági rendeletet (3) módosítani kell az említett módosítások figyelembevétele érdekében. Az egyértelműség érdekében az említett rendeletet ezzel a rendelettel kell felváltani.
(3)
Rögzíteni szükséges a vállalkozások több éves szerkezeti statisztikái összeállításának gyakoriságát és a vállalkozások szerkezeti statisztikáinak előállításához az eredmények bontását annak érdekében, hogy a tagállamok között összehasonlítható és egységes statisztikai adatok álljanak rendelkezésre.
(4)
A termékek tevékenység szerinti statisztikai osztályozásának (CPA) felülvizsgálatát követően az V. mellékletben szereplő néhány mutató címének megváltoztatása szükséges.
(5)
Az ebben a rendeletben előírt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
A több éves statisztikák összeállításának a 295/2008/EK rendelet 3. és 7. cikkében említett gyakorisága és az eredmények ugyanott említett bontása az e rendelet I. mellékletében szereplő adatsorokban van meghatározva.
A tagállamok elkészítik ezeket az adatsorokat a 2008-as referenciaévre és az azt követő évekre vonatkozóan.
2. cikk
A 2701/98/EK rendelet hatályát veszti.
Az említett rendelet azonban a 2007 előtti referenciaévek és a 2007-es referenciaév tekintetében továbbítandó adatsorok vonatkozásában továbbra is alkalmazandó.
3. cikk
Az 295/2008 rendelet V. melléklete e rendelet II. mellékletében részletezett módon módosul.
4. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. március 11-én.